จี้แบงก์ให้ซื้อประกันสินเชื่อเอง
คปภ.อ้อนธนาคารออกหนังสือรับรองกู้บ้าน ซื้อประกันสินเชื่อที่อยู่อาศัยได้เบี้ยถูกกว่า
15 ต.ค. 2558

คปภ.อ้อนธนาคารออกหนังสือรับรองกู้บ้าน ซื้อประกันสินเชื่อที่อยู่อาศัยได้เบี้ยถูกกว่า
น.ส.วราวรรณ เวชชสัสถ์ รองเลขาธิการด้านกำกับ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.จะทำเรื่องเพื่อขอความร่วมมือไปยังธนาคารแห่งประเทศไทยและสมาคมธนาคารไทย เพื่อขอความอนุเคราะห์ให้ธนาคารออกหลักฐานในการอนุมัติสินเชื่อที่อยู่อาศัยให้กับผู้กู้ เพื่อนำไปใช้ในการทำกรมธรรม์ประกันภัย “คุ้มครองสินเชื่อเพื่อให้ประชาชน” ให้ได้รับประโยชน์สูงสุด 
น.ส.วราวรรณ กล่าวว่า ตามที่คณะรัฐมนตรี (ครม.) ได้อนุมัติมาตรการกระตุ้นภาคอสังหาริมทรัพย์เพื่อสนับสนุนกลุ่มผู้มีรายได้น้อยและปานกลางให้สามารถกู้ซื้อที่อยู่อาศัยในวงเงินที่สูงขึ้นด้วยเงื่อนไขผ่อนปรน รวมถึงการลดค่าธรรมเนียมในการจดทะเบียนสิทธิและนิติกรรม การยกเว้นภาษีเงินได้บุคคลธรรมดาสำหรับรายได้ที่จ่ายไปเพื่อซื้ออสังหาริมทรัพย์เพื่อเป็นที่อยู่อาศัยของตนเอง ซึ่งจะช่วยลดภาระให้กับผู้มีรายได้น้อยโดยตรงนั้น ในส่วนของภาคประกันภัยเองก็มีกรมธรรม์ประกันภัยคุ้มครองสินเชื่อเพื่อประชาชนที่สอดรับกับมาตรการของภาครัฐดังกล่าว ซึ่งก็เป็นกรมธรรม์ที่เหมาะสำหรับการผ่อนสินเชื่อบ้านของกลุ่มผู้มีรายได้น้อยและปานกลาง
“ลักษณะเด่นของกรมธรรม์นี้ก็คือ ผู้ซื้อจะจ่ายค่าเบี้ยถูกกว่าซื้อกับสถาบันการเงินถึง 12.5%  และเมื่อมีการปรับเปลี่ยนชื่อผู้ให้กู้ ผู้เอาประกันภัยก็ยังสามารถเปลี่ยนนิติบุคคลซึ่งเป็นผู้ให้กู้รายใหม่ได้ โดยที่ไม่ต้องยกเลิกหรือเวนคืนกรมธรรม์อีกด้วย ซึ่งขณะนี้มีบริษัทประกันชีวิตที่พร้อมขายกรมธรรม์ดังกล่าว และสามารถเลือกซื้อได้โดยตรง ประกอบไปด้วย บริษัท เมืองไทยประกันชีวิต บริษัท ประกันชีวิตนครหลวงไทย และบริษัท ไทยสมุทรประกันชีวิต” น.ส.วราวรรณ กล่าว
สำหรับกรมธรรม์ดังกล่าว จะจ่ายผลประโยชน์เป็นจำนวนเงินเอาประกันภัยที่ลดลงตามจำนวนยอดหนี้คงค้างกับสถาบันการเงินเมื่อผู้เอาประกันภัยเสียชีวิตหรือทุพพลภาพถาวรสิ้นเชิง ซึ่งผู้ขอกู้สามารถซื้อผ่านสถาบันการเงินหรือซื้อโดยตรงกับบริษัทประกันชีวิต มีจำนวนเงินเอาประกันภัยไม่เกิน 4 ล้านบาท ชำระเบี้ยประกันภัยครั้งเดียวระยะเวลาเอาประกันภัยตั้งแต่ 1-30 ปี
อย่างไรก็ตาม หากผู้เอาประกันยังไม่ได้ทำสัญญากู้ยืมเงินก็ยังสามารถยกเลิกกรมธรรม์ได้ภายใน 30 วัน นับจากวันที่ได้รับกรมธรรม์และยังสามารถนำเบี้ยประกันชีวิตที่ชำระไว้ไปหักลดหย่อนภาษีเงินได้บุคคลธรรมดาตามที่จ่ายจริงแต่ไม่เกิน 1 แสนบาทอีกด้วย